**Kúpna zmluva**

**uzatvorená v zmysle § 588 a nasledujúcich Občianskeho zákonníka**

**uzatvorená medzi**

**Kupujúci: Obec Močenok**

Sídlo: Sv. Gorazda 629/82, 951 31 Močenok

Zastúpený: PaedDr. Roman Urbánik, starosta obce

Telefón: 037/6552370, 0915 712 593

Mailová adresa: starosta@mocenok.sk

Bankové spojenie: VÚB, a.s. Galanta

Číslo účtu v tvare IBAN: SK42 0200 0000 0015 8221 9153

IČO: 00 308 439

DIČ: 2021252794

 (ďalej Kupujúci)

**Predávajúci:**

Sídlo:

Zastúpený:

Osoby oprávnené na rokovanie:

vo veciach technických a zmluvných:

Tel.:

mail:

Bankové spojenie:

Číslo účtu v tvare IBAN:

IČO:

DIČ:

IČ DPH:

Zapísaný v registri:

(ďalej Predávajúci)

(ďalej Zmluvné strany)

(ďalej „zmluva“)

**PREAMBULA**

Zmluvné strany týmto vyhlasujú a potvrdzujú, že podkladom pre uzavretie tejto kúpnej zmluvy sú všetky dokumenty, materiály a informácie, ktoré poskytol Kupujúci za účelom predkladania ponúk v zadávaní zákazky podľa § 117 zákona č. 343/2015 Z. z. o verejnom obstarávaní v platnom znení na predmet zákazky: ***,,Interiérové vybavenie pre prístavbu – Rozšírenie kapacity Materskej školy v Močenku“.***

Na základe víťaznej ponuky Predávajúceho (ďalej len „Ponuka Predávajúceho“; najmä ,,Návrh na plnenie kritéria“), ktorá tvorí Prílohu č.1 tejto zmluvy, sa Kupujúci a Predávajúci dohodli na tom, že Predávajúci vykoná v súlade s Návrhom na plnenie kritéria pre Kupujúceho dodávku a výrobu, dopravu, presun materiálno-technického vybavenia na miesto dodania v rámci projektu „***Rozšírenie kapacity Materskej školy v Močenku“*** (ďalej len „Projekt“).

Projekt bude financovaný pomocou nenávratného finančného príspevku Poskytovateľa v rámci Integrovaného regionálneho operačného programu, Prioritná os 2, Investičná priorita 2.2, Špecifický cieľ 2.2.1. Zvýšenie hrubej zaškolenosti detí materských škôl (ďalej len „Poskytovateľ NFP“), výzvy s kódom IROP-PO2-SC221-2016-10 (ďalej len „Výzva“). Kupujúci a Predávajúci sa dohodli, že Predávajúci dodá predmet tejto kúpnej zmluvy pre kupujúceho za podmienok upravených touto kúpnou zmluvou.

**Článok 1**

**Predmet zmluvy**

* 1. Predávajúci predáva a   Kupujúci kupuje interiérové vybavenie pre projekt: ,, Interiérové

vybavenie pre prístavbu – rozšírenie kapacity  Materskej školy v Močenku“, ktoré vyrobí a dodá Predávajúci aj s dopravou, montážou v súlade s „Návrhom na plnenie kritéria“ v predloženej cenovej ponuke Predávajúcim zo dňa ......................... Súčasťou plnenia predmetu zmluvy je jeho doprava, presun na miesto dodania.

1.2. Podrobný opis predmetu zmluvy v zmysle čl. 1 bod 1.1. obsahuje príloha č.1 Návrh na plnenie kritéria“ predmetu zmluvy v zmysle čl. 1 bod č. 1.1, ktorá je neoddeliteľnou súčasťou tejto kúpnej zmluvy. V cene jednotlivých položiek v prílohe č.1 sú zahrnuté všetky výdavky spojené s plnením predmetu tejto zmluvy.

1.3 Kupujúci sa zaväzuje predmet kúpnej zmluvy uvedený v čl. 1 bod 1.1. prevziať a zaplatiť zaň dohodnutú cenu uvedenú v čl. 2 bod. 2.1. tejto kúpnej zmluvy.

1.4. V prípade akéhokoľvek rozporu medzi zmluvnými stranami týkajúceho sa rozsahu a/alebo obsahu a/alebo kvality plnenia predmetu zmluvy, v prípadoch, ktoré priamo a/alebo nepriamo nerieši zmluva, platí až do prijatia vzájomnej dohody zmluvných strán alebo rozhodnutia príslušného orgánu, písomné stanovisko Kupujúceho a Predávajúci je povinný toto stanovisko Kupujúceho rešpektovať a prípadné podmienky v ňom uvedené dodržiavať.

1.5. Ak by v priebehu plnenia predmetu zmluvy došlo k akýmkoľvek rozporom medzi Kupujúcim a Predávajúcim, nesmie dôjsť k zastaveniu plnenia predmetu zmluvy alebo jeho oneskoreniu alebo inému ovplyvneniu realizácie plnenia zo strany Predávajúceho, pričom Predávajúci zodpovedá za všetky škody, ktoré vzniknú nedodržaním tejto povinnosti.

**Článok 2**

**Cena a platobné podmienky**

2.1. Predávajúci touto zmluvou predáva a Kupujúci kupuje predmet zmluvy uvedený v čl. 1. za dohodnutú cenu podľa § 3 ods. 1 v zmysle zákona NR SR č. 18/1996 Z. z. o cenách v platnom znení v hodnote:

**........................ Eur bez DPH**

**........................ Eur 20% DPH**

**........................ Eur vrátane DPH,**

slovom: **....................** **Eur**.

2.2. Cenu za dodávku predmetu zmluvy sa Kupujúci zaväzuje zaplatiť na základe faktúry, ktorú Predávajúci vystaví a odošle Kupujúcemu v štyroch origináloch po splnení týchto podmienok:

2.2.1 Predmet zmluvy bude odovzdaný/prevzatý len ako celok po vykonaní celého predmetu zmluvy bez vád a nedorobkov a fakturovaný na základe Kupujúcim písomne overeného preberacieho protokolu podpísaného oboma zmluvnými stranami a záručných listov vrátane certifikátov CE predložených v slovenskom (alebo českom) jazyku a vyhlásení o zhode, v ktorých bude uvedené množstvo merných jednotiek a ich ocenenie v súlade s prílohou č. 1 tejto kúpnej zmluvy a doba záruky. Ak Kupujúci zistí fakturovanie nerealizovaných dodávok alebo služieb, neuhradí celú faktúru a vráti ju Predávajúcemu na prepracovanie.

2.2.2 Overenie vecnej správnosti faktúry podľa čl. 2 bod 2.2.1 vykoná poverená osoba Kupujúceho do 3. pracovného dňa od doručenia faktúry spolu s preberacím protokolom a záručnými listami Kupujúcemu. Ak má faktúra vady, alebo faktúra nebude obsahovať náležitosti daňového dokladu, vráti ju Predávajúcemu na prepracovanie. V takom prípade sa preruší plynutie lehoty splatnosti a nová lehota splatnosti začne plynúť doručením opravenej faktúry Kupujúcemu.

2.2.3 Predávajúci je oprávnený vystaviť faktúru až po písomnom odsúhlasení celkového plnenia predmetu kúpnej zmluvy Kupujúcim, inak mu je Kupujúci oprávnený faktúru vrátiť späť. Faktúra bude vo výške 100% z celkovej dohodnutej ceny.

2.3. Faktúru vyhotoví Predávajúci v súlade s platnou legislatívou a predloží Kupujúcemu v 4 originálnych výtlačkoch. Faktúra bude obsahovať minimálne tieto údaje:

- číslo faktúry, resp. daňového dokladu;

- označenie Kupujúceho a Predávajúceho, peňažný ústav, číslo účtu;

- IČO a DIČ Predávajúceho, IČO Kupujúceho;

- označenie registra, ktorý PO zapísal v obchodnom registri a číslo zápisu;

- miesto a názov dodávky;

- číslo zmluvy, dátum jej uzatvorenia;

- zdaniteľné obdobie;

- deň odoslania a deň splatnosti faktúry;

- fakturovanú základnú čiastku bez DPH, čiastku DPH a celkovú fakturovanú sumu po objektoch;

- pečiatku a podpis oprávneného zástupcu Predávajúceho;

- prílohou faktúry bude preberací protokol.

2.4. Predávajúcemu vzniká nárok na zaplatenie ceny za dodávku predmetu zmluvy až po dodaní predmetu kúpnej zmluvy Predávajúcim na základe faktúry vystavenej Predávajúcim do 5 dní od podpísania preberacieho protokolu.

2.5. Kupujúci neposkytne Predávajúcemu preddavok ani zálohu.

2.6. Faktúra bude splatná do 60 dní od doručenia faktúry.

2.7. V prípade, že Predávajúci má účet v banke mimo územia SR, bude znášať všetky poplatky za bezhotovostný styk spojený s úhradou záväzkov vyplývajúcich z plnenia zmluvy v plnej výške.

2.8. Zmluvné strany sa dohodli, že ak sa Predávajúci stane platiteľom DPH, v takom prípade zmluvná cena podľa článku 2 bodu 2.1 nebude navýšená, ale bude upravený základ dane.

**Článok 3**

**Realizácia dodávky a prechod vlastníctva**

3.1. Termín plnenia predmetu zmluvy bude od 15.08.2018 do 15.09.2018. Dodanie predmetu zmluvy oznámi Predávajúci kupujúcemu vopred písomne. Termín plnenia predmetu zmluvy je možné predĺžiť jedine z dôvodov uvedených v čl. 8, bod 8.4. Predávajúci je povinný termín plnenia predmetu zmluvy prispôsobiť priebehu stavebných prác na mieste dodania predmetu zmluvy realizovaných treťou osobou a dodržiavať pritom pokyny Kupujúceho.

3.2. Zmluvné strany sa dohodli, že vlastnícke práva k predmetu zmluvy prejdú na Kupujúceho po zaplatení zmluvnej ceny.

**Článok 4**

**Podmienky plnenia predmetu zmluvy**

4.1 Kupujúci sa zaväzuje počas plnenia predmetu tejto zmluvy poskytnúť Predávajúcemu potrebné spolupôsobenie v rozsahu plnenia predmetu zmluvy prostredníctvom oprávnených osôb.

4.2 Miestom plnenia predmetu zmluvy je Materská škola, Vinohradská 1595/3, 951 31 Močenok.

4.3 Predávajúci sa zaväzuje poskytnúť súčinnosť pri vykonávaní kontroly/auditu/overovania súvisiaceho s dodávaným tovarom kedykoľvek počas platnosti a účinnosti Zmluvy o poskytnutí nenávratného finančného príspevku (ďalej len ,,NFP“), ktorú má Kupujúci uzatvorenú s poskytovateľom NFP, a to oprávnenými osobami Poskytovateľa NFP. Oprávnenými osobami na výkon kontroly/auditu/overovania sú najmä:

a) Poskytovateľ NFP a ním poverené osoby,

b) Útvar následnej finančnej kontroly a nimi poverené osoby,

c) Najvyšší kontrolný úrad SR, príslušná správa finančnej kontroly, Certifikačný orgán a nimi poverené osoby,

d) Úrad vládneho auditu, jeho spolupracujúce orgány a osoby poverené na výkon kontroly/auditu,

e) Splnomocnení zástupcovia Európskej komisie a Európskeho dvora audítorov,

**Článok 5**

**Protokolárne odovzdanie**

5.1. Celkový predmet zmluvy podľa čl. l tejto zmluvy prevezme Kupujúci od Predávajúceho ako celok po jeho doručení, presune, inštalácii na miesto dodania v termíne podľa bodu 3.1. tejto zmluvy formou preberacieho protokolu, v ktorom budú uvedené aj jednotlivé položky dodaného predmetu zmluvy podľa Prílohy č.1, budú k nemu priložené záručné listy a certifikáty na dodaný predmet zmluvy.

5.2. Po splnení dodávky predmetu zmluvy podľa čl. 1 tejto zmluvy, v súlade s čl. 2 bod 2.2.1. potvrdia túto skutočnosť splnomocnení zástupcovia oboch zmluvných strán bez meškania svojimi podpismi na preberací protokol.

5.3. Dňom zaplatenia kúpnej ceny prechádza na Kupujúceho vlastníctvo k predmetu zmluvy.

**Článok 6**

**Záručná doba, záručný servis**

6.1. Predávajúci zodpovedá za to, že predmet kúpnej zmluvy je dodaný podľa podmienok zmluvy, všetkých jej príloh, a že počas záručnej doby bude mať vlastnosti dohodnuté v tejto zmluve.

6.2. Predávajúci poskytuje Kupujúcemu na predmet kúpnej zmluvy záruku v rozsahu 24 mesiacov na celý predmet dodávky podľa čl. 1, pokiaľ záručná doba na niektorú z položiek dodaného tovaru podľa č. 1 nie je stanovená v záručnom liste inak. Predávajúci zodpovedá aj za vady, ktoré predmet má v čase jeho odovzdania Kupujúcemu.

6.3. Záručná doba začína plynúť dňom nasledujúcim po podpise preberacieho protokolu oboma zmluvnými stranami.

6.4. Kupujúci je oprávnený v prípade vzniku vady na dodanom tovare uplatniť písomnú reklamáciu u predávajúceho, ktorú bude vopred nahlasovať Predávajúcemu telefonicky na č. tel. **..........................** a následne prostredníctvom elektronickej pošty na adresu: **.................................................** . Predávajúci je povinný potvrdiť prijatie písomnej reklamácie obratom na mailovú adresu odosielateľa, prípadne inej osoby poverenej Kupujúcim, o čom je v prípade takejto zmeny Kupujúci povinný Predávajúceho obratom písomne informovať. Vybavovanie reklamácií sa riadi podľa platných ustanovení Občianskeho zákonníka.

6.5. Predávajúci je povinný počas plynutia záručnej doby zabezpečiť odstránenie závady s nástupom do 24 hodín od telefonického oznámenia v zmysle bodu 6.4. tejto zmluvy a vadu bezodkladne odstrániť najneskôr do 3 dní, ak sa zmluvné strany písomne nedohodnú inak. Takáto zmena je možná len v odôvodnených prípadoch a na základe písomného súhlasu Kupujúceho uvedeného v reklamačnom zápise, ktorý zmluvné strany spíšu pri posúdení reklamácie. V prípade zistenej závady, chyby na dodanom predmete zmluvy, je Predávajúci povinný bezplatne túto odstrániť, resp. dodať bezchybný tovar podľa predmetu zmluvy tak, aby nebolo ohrozené plnenie záväzkov, ktoré Kupujúcemu vyplývajú zo zmluvy o poskytnutí nenávratného finančného príspevku uzavretej medzi Kupujúcim a Riadiacim orgánom pre Integrovaný regionálny operačný program.

6.6. Náklady na záručné opravy (práca a náhradné diely) znáša po celú záručnú dobu Predávajúci. Záručný list je prílohou faktúry a v prípade, že pri reklamácii je dodaný náhradný tovar, je prílohou každého dodacieho listu.

6.7. Záruka sa nevzťahuje na poruchy, ktoré vzniknú vinou nesprávneho alebo nešetrného používania alebo neoprávneného zásahu do zariadenia, alebo vplyvom prírodného živlu.

**Článok 7**

**Zodpovednosť za škodu**

7.1. Predávajúci je zodpovedný za akékoľvek zničenie alebo poškodenie fyzického majetku a súkromných osôb, zranenie osôb a usmrtenie, ku ktorým dôjde počas alebo ako dôsledok dodávky predmetu tejto zmluvy.

7.2. Zmluvné strany sú zodpovedné za spôsobenú škodu v zmysle všeobecne záväzných právnych predpisov a ustanovení tejto zmluvy. Zmluvné strany sa zaväzujú k vyvinutiu maximálneho úsilia k predchádzaniu škodám a k minimalizácii vzniknutých škôd.

7.3. Zmluvné strany sa zaväzujú bez zbytočného odkladu písomne upozorniť druhú zmluvnú stranu na vzniknuté okolnosti vylučujúce zodpovednosť, ktoré bránia riadnemu plneniu tejto zmluvy. Zmluvné strany sa zaväzujú k vyvinutiu maximálneho úsilia k odvráteniu a prekonaniu okolností vylučujúcich zodpovednosť.

**Článok 8**

**Zmluvné pokuty**

8.1. Zmluvná strana je v omeškaní s plnením záväzku, ak nesplní riadne a včas svoj záväzok, ktorý pre zmluvnú stranu vyplýva z tejto zmluvy, a to až do doby poskytnutia riadneho plnenia alebo do doby, keď záväzok zanikne iným spôsobom.

8.3. Zmluvná strana nie je v omeškaní, ak požiadala o zmenu termínu plnenia a táto zmena termínu bola akceptovaná druhou zmluvnou stranou. Žiadosť o zmenu termínu plnenia musí byť doručená písomne v dostatočnom časovom predstihu pred termínom plnenia dodávok tak, aby druhej zmluvnej strane nevznikli škody, s uvedením dôvodu a náhradného termínu plnenia.

8.5. V prípade omeškania Predávajúceho s termínom realizácie prác alebo dodávok tovarov uvedených v čl. 3 ods. 3.1, môže Kupujúci účtovať Predávajúcemu zmluvnú pokutu vo výške 100,00 eur za každý deň omeškania.

8.6. V prípade nedodržania ustanovení uvedených v čl. 6 a v čl. 4 ods. 4.11 môže Kupujúci účtovať Predávajúcemu zmluvnú pokutu vo výške 50,00 eur za každý deň omeškania.

8.7. V prípade, ak je Kupujúci v omeškaní s úhradou faktúry, môže Predávajúci účtovať Kupujúcemu úrok z omeškania vo výške 0,01 % z dlžnej čiastky za každý deň omeškania.

8.8. Podkladom pre uhradenie zmluvnej pokuty je jej vyúčtovanie oprávnenou zmluvnou stranou. Zmluvná pokuta je splatná do 30 dní odo dňa doručenia písomnej výzvy oprávnenej zmluvnej strany k jej uhradeniu povinnou zmluvnou stranou.

**Článok 9**

**Vyššia moc**

9.1. Zmluvné strany budú oslobodené od zodpovednosti za neplnenie predmetu tejto zmluvy, pokiaľ takéto neplnenie je zavinené pôsobením “vyššej moci”. Definícia vyššej moci sa bude riadiť publikáciou „Vyššia moc a sťažené plnenie“ vydanou Medzinárodnou obchodnou komorou (MOK/ICC) pod číslom 421. Vyššou mocou sa rozumejú najmä požiar, zemetrasenie, havária, štrajk, embargo, administratívne opatrenia štátu a iné také udalosti, ktoré zmluvné strany nemohli za normálnych okolností predvídať, a ktorým nemohli pri použití obvyklých prostriedkov a opatrení zabrániť. Zmluvné strany vyhlasujú, že sú s uvedenou publikáciou oboznámené.

9.2. O začatí, ako aj o pominutí pôsobenia “vyššej moci” sú zmluvné strany povinné sa vzájomne bez meškania písomne informovať. Oslobodenie od zodpovednosti za neplnenie predmetu zmluvy trvá po dobu pôsobenia “vyššej moci”, najviac však 1 mesiac. Po uplynutí tejto doby sa zmluvné strany dohodnú na ďalšom postupe a prípadne na vzájomnom odstúpení od tejto zmluvy.

**Článok 10.**

**Odstúpenie od zmluvy**

10.1. Kupujúci si vyhradzuje právo na predčasné ukončenie zmluvy a Predávajúci prehlasuje, že s týmto súhlasí bez nároku na uplatnenie si náhrady škody a ušlého zisku v nasledovných prípadoch:

a) dohodou zmluvných strán;

b) jednostranným odstúpením v prípade:

ba) ak jedna so zmluvných strán vstúpi do likvidácie,

bb) ak na majetok jednej so zmluvných strán bude vyhlásený konkurz, alebo

bc) ak Predávajúci bez súhlasu Kupujúceho postúpi práva a záväzky zo zmluvy na inú osobu.

c) pri podstatnom porušení zmluvy Predávajúcim

d) kupujúci má právo bez udania dôvodu a bez akýchkoľvek sankcií odstúpiť od zmluvy v prípade, kedy ešte nedošlo k plneniu zo zmluvy medzi Kupujúcim a Predávajúcim a výsledky administratívnej kontroly dokumentácie verejného obstarávania Riadiacim orgánom pre IROP neumožňujú financovanie výdavkov vzniknutých z tohto obstarávania.

10.2. Za podstatné porušenie zmluvy sa považuje nesplnenie termínu plnenia predmetu zmluvy v zmysle čl. 3 ods. 3.1. tejto zmluvy.

10.3. Odstúpenie od zmluvy nadobudne účinnosť dňom doručenia písomného odstúpenia od zmluvy druhej zmluvnej strane na adresu uvedenú v čl. 1. V pochybnostiach sa má za to, že odstúpenie bolo doručené druhej zmluvnej strane tretí deň po jeho odoslaní.

10.4. Platby pri odstúpení od zmluvy: ak Kupujúci od zmluvy odstúpi pre jej podstatné porušenie zo strany Predávajúceho, Kupujúci nemá povinnosť prevziať oneskorené plnenie predmetu zmluvy a Predávajúci nemá nárok na úhradu ceny oneskoreného plnenia predmetu zmluvy, ani nárok na úhradu škôd z titulu akéhokoľvek omeškania vyplývajúceho z podstatného porušenia zmluvy.

**Článok 11.**

**Záverečné ustanovenia**

11.1 Zmluva nadobúda platnosť dňom jej podpísania oboma zmluvnými stranami a účinnosť po jej zverejnení v zmysle platnej legislatívy.

11.2. Meniť alebo dopĺňať obsah tejto zmluvy je možné len formou písomných dodatkov uzatvorených v súlade so zákonom o verejnom obstarávaní, ktoré budú platné, ak budú riadne potvrdené a podpísané oprávnenými zástupcami oboch zmluvných strán.

11.3. Pri právnych vzťahoch osobitne neupravených uzatvorenou kúpnou zmluvou sa zmluvné strany riadia príslušnými ustanoveniami Občianskeho zákonníka.

11.4. Zmluvné strany súhlasia so spracúvaním osobných údajov uvedených v zmluve s Obcou Močenok, za podmienok v zmysle zákona č. 122/2013 Z. z. o ochrane osobných údajov.

11.7 Zmluvné strany prehlasujú, že s obsahom zmluvy sa dôkladne oboznámili, porozumeli jej obsahu a prehlasujú, že táto nebola uzatvorená v tiesni ani za inak nevýhodných podmienok a že ju uzatvárajú zo slobodnej vôle a bez nátlaku, čo potvrdzujú vlastnoručnými podpismi.

11.8 Neoddeliteľnou súčasťou tejto zmluvy je príloha:

č.1 - ,,Návrh na plnenie kritéria“ predmetu zmluvy v zmysle čl. 1 bod č. 1.1. a č. 1.2.

11.9. Zmluva je vyhotovená v piatich (5) vyhotoveniach, z ktorých tri (3) vyhotovenia si ponechá Kupujúci a dve (2) vyhotovenia Predávajúci.

V Močenku, dňa .................................. V ........................, dňa ..............................

**Za Kupujúceho Za Predávajúceho**

............................................. .............................................

PaedDr. Roman Urbánik

starosta obce